秦少保生日詩三首  其三
作者：周紫芝
朝代：宋

paragraphs: 右文天子朝明光，漢陛曉列千官行。
罷朝不歸按霓裳，黄門羣襲御殿香。
翠蓋趣駕黄微張，日高宮樹遮回廊。
侍臣進册儼在旁，香羅覆帕牙籖長。
前規堯舜後三王，六維龜鑑策最良。
聖心自約昔未堂，日有所就月有將。
公書萬卷胸中藏，海涵地負誰可當。
官粗住下百報忙，獨留真儒傳紫皇。
茶甌拜賜近御床，天顔咫尺瞻龍章。
金葉舊事不足方，人如禇馬才亦常。
說定惟服寧可忘，設施行當見廟堂。
可使風俗還軒黄，有時問道崆峒鄉。
廣成之師壽百昌，千有三百歲未央。